पाएं अपने शहर की ताज़ा ख़बरें और फ्री ई-पेपरडाउनलोड करें
फरीदाबाद । औद्योगिक नगरी को साफ-सुथरा बनाए रखने के लिए अब सर्वोच्च न्यायालय का आदेश नजीर बनेगा। सर्वोच्च न्यायालय के आदेश पर अब शहर की सड़कों पर कियोस्क अथवा दुकानों के अतिक्रमण को हटाया जाएगा। इसके लिए निगमायुक्त ने तीनों जोनों के संयुक्त आयुक्त को पत्र लिख सड़कों पर लगे वैध अथवा अवैध स्टालों को हटाने का निर्देश दिया है। अब इस तरह के स्टालों के लाइसेंस के नवीनीकरण पर भी रोक लगा दी गई है।
क्या है मामला
एक मामले की सुनवाई के दौरान सर्वोच्च न्यायालय ने आदेश दिया है कि सड़कों, सार्वजनिक स्थानों, फुटपाथ पर किसी भी निर्माण अथवा स्ट्रक्चर को अनुमति न दें। हालांकि यह आदेश सड़कों के किनारे हाई मास्ट लाइट्स, स्ट्रीट लाइट्स जैसे इलेक्ट्रिफिकेशन के कार्यों पर लागू नहीं होता है।
निगमायुक्त ने जारी किया लेटर
सर्वोच्च न्यायालय के आदेश के बाद निगमायुक्त ने तीनों जोनों के संयुक्त आयुक्तों को आदेश जारी कर दिया है। अब सड़कों के किनारे अथवा फुटपाथ या सार्वजनिक स्थानों पर खोखा, कियोस्क अथवा बूथ को लगाने की अनुमति न दी जाएगी। साथ ही निर्देश में कहा गया है कि पूर्व में अलॉट किए गए कियोस्क अथवा बूथ के लाइसेंस का नवीनीकरण न किया जाए। इसके अलावा वर्तमान में चल रहे ठेके, कियोस्क और बूथ की सूची भी
मांगी है।
सुप्रीम कोर्ट ने दिए थे आदेश
यह आदेश उच्चतम न्यायालय ने एस एलपी नंबर 8519/2006 के केंद्र सरकार बनाम गुजरात सरकार व अन्य के मामले की सुनवाई के दौरान दिए है। इसमें कहा गया है कि यह आदेश अन्य राज्यों व केन्द्र शासित प्रदेशों में भी लागू होगा। संबंधित राज्य के मुख्य सचिव अथवा प्रशासन को इस आदेश को लागू कराने की जिम्मेदारी होगी।
हम तो लगातार अतिक्रमण के खिलाफ कार्रवाई कर रहे हैं। बाजार के फुटपाथ को साफ कर दिया गया है। निगमायुक्त के आदेश के तहत अब किसी भी कियोस्क, खोखा, बूथ के लाइसेंस का नवीनीकरण नहीं किया जाएगा।
-कैप्टन मनोज कुमार, संयुक्त आयुक्त, एमसीएफ
अतिक्रमण का आलम
शहर के विभिन्न सड़कों पर कियोस्क, ठेकों, बूथ की भरमार है। निगम के अधिकारी का कहना है कि इस आदेश के तहत सड़क पर दिखने वाली पान की दुकानें भी नहीं होनी चाहिए। ये नियमों का उल्लंघन करती हैं और आवागमन बाधित करती हैं। नीलम-बाटा रोड पर बड़े पैमाने पर इस तरह के अतिक्रमण हैं। ग्रीन बेल्ट की जमीन पर कई दुकानें खुली हुई हैं। इसी तरह सूरजकुंड-प्रह्लादपुर रोड पर भी ठेके खुले हुए हैं। अधिकारी के मुताबिक शहर में वैध-अवैध मिलाकर लगभग 500 दुकानें हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn